作者:宋之問
標題:謁禹廟
內容:夏王乘四載，茲地發金符。峻命終不易，報功疇敢渝。先驅總昌會，後至伏靈誅。玉帛空天下，衣冠照海隅。旋聞厭黃屋，更道出蒼梧。林表祠轉茂，山阿井詎枯。舟遷龍負壑，田變鳥芸蕪。舊物森如在，天威肅未殊。玄夷屆瑤席，玉女侍清都。奕奕扃闈邃，軒軒仗衛趨。氣青連曙海，雲白洗春湖。猿嘯有時答，禽言常自呼。靈歆異蒸糈，至樂匪笙竽。茅殿今文襲，梅梁古制無。運遙日崇麗，業盛答昭蘇。伊昔力雲盡，而今功尚敷。揆材非美箭，精享愧生芻。郡職昧為理，邦空寧自誣。下車霰已積，攝事露行濡。人隱冀多佑，曷唯沾薄軀。